A Bizottság 2235/2003/EK rendelete
(2003. december 23.)
a burgonyakeményítő tekintetében az 1782/2003/EK és az 1868/94/EK tanácsi rendelet alkalmazására vonatkozó közös szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendeletre [1] és különösen annak 145. cikke c) pontjára,
tekintettel a burgonyakeményítő-gyártásra vonatkozó kvótarendszer létrehozásáról szóló, 1994. július 27-i 1868/94/EK tanácsi rendeletre [2] és különösen annak 8. cikkére,
mivel:
(1) Az 1782/2003/EK rendelet IV. címének 6. fejezete támogatást ír elő a burgonyakeményítő-gyártásra szánt burgonyát termesztő mezőgazdasági termelők részére. Az említett rendelet 93. cikkével összhangban a támogatás összege az egy tonna keményítő gyártásához szükséges burgonyamennyiségre vonatkozik.
(2) Az 1868/94/EK rendelet 4a. cikke minimálárat ír elő a burgonyakeményítő-gyártásra szánt burgonyára. Ezt az árat a burgonya keményítőtartalma szerint ki kell igazítani. Az említett rendelet 5. cikke szerint támogatást kell fizetni a burgonyakeményítő-gyártó vállalkozások részére a gyártott burgonyakeményítő-mennyiség után.
(3) Közös szabályok megállapítására van szükség a burgonya tömegének meghatározására, valamint a keményítőgyártásra szánt burgonyára vonatkozó támogatás, a minimálár és a burgonya keményítőtartalmától függő támogatás összegének megállapítására vonatkozóan.
(4) Az e rendeletben előírt intézkedések összhangban vannak a Közvetlen Kifizetések Irányítóbizottságának és a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az 1782/2003/EK rendelet 93. és 94. cikke, valamint az 1868/94/EK rendelet 4a. és 5. cikke alkalmazásában a burgonya tömegét e rendelet I. mellékletével összhangban kell meghatározni.
AZ 1782/2003/EK rendelet 93. cikkében előírt, a keményítőgyártásra szánt burgonyára vonatkozó támogatás, valamint az 1868/94/EK rendelet 4a. és 5. cikkében előírt minimálár és a burgonya keményítőtartalmától függő támogatás összegét e rendelet II. melléklete szerint kell megállapítani.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet a 2004-2005. gazdasági évtől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. december 23-án.